**Zápisnica zo zasadnutia Finančnej komisie obce Rastislavice**

**dňa 28.12.2020**

Prítomní: Peter Bednárik – predseda

Ing. Nikoleta Pavelová

Program: 1. určenie zapisovateľa

2. Vyjadrenie k Záverečného účtu obce za rok 2019 a k Stanovisku kontrolóra obce k záverečnému účtu za rok 2019

3. Vyjadrenie sa ku kontrole plnenia predchádzajúceho uznesenia

4. Upozornenie na uznesenie č. 17/2020 k zasadnutiu obecného zastupiteľstva

5. Vyjadrenie sa k rozpočtovým opatreniam č. 3 k rozpočtu roka 2020

6. Vyjadrenie sa k návrhu rozpočtu na roky 2021 – 2023

7. Ďalšie odporúčania

1. Predseda Peter Bednárik určil ako zapisovateľa Ing. Nikoletu Pavelovú.
2. Zúčastnení členovia sa vyjadrili k Záverečného účtu obce za rok 2019 a k Stanovisku kontrolóra obce k záverečnému účtu za rok 2019 nasledovne:

* Pripomienky k Stanovisku kontrolóra obce k záverečnému účtu 2019 sú totožné ako v zápisnici zo zasadnutia FK zo dňa 22.10.2020
* Upozorňujeme na skutočnosť, že v záverečnom účte za rok 2019 je uvedená suma schváleného rozpočtu príjmov 1.015.212 € a výdavkov 1.015.239 €, pričom suma schváleného rozpočtu bola 974.820 € tak na príjmovej ako aj na výdavkovej časti. Vzhľadom na uvedené sú následne chybne uvedené aj informácie v stanovisku kontrolórky k návrhu záverečného účtu za rok 2019.

3. V tomto bode finančná komisia konštatuje, že hoci v Zápisnici zo 16. neplánovaného obecného zastupiteľstva boli uvedené pripomienky k schvaľovanému bodu, že poslanci rozhodnú v čo možno najskoršom termíne na aký účel a v akej výške budú prostriedky z bezúročnej návratnej finančnej výpomoci použité, nestalo sa tak. O použití sa poslanci dozvedeli až v poslednej úprave rozpočtu, ktorá sa ide schvaľovať na obecnom zastupiteľstve dňa 29.12.2020, pričom čerpanie tohto úveru má byť do konca roka 2020.

4. Upozorňujeme na skutočnosť, že v uznesení č. 17/2020 k zasadnutiu obecného zastupiteľstva zo dňa 16.12.2020 bolo k bodu 6 uvedené, že obecné zastupiteľstvo schválilo Doplnok č. 3/2020 o poplatku za komunálne odpady a drobné stavebné odpady na území obce Rastislavice k VZN č. 10/2009 v počte za 4, proti 3, zdržalo sa 0. Upozorňujeme, že VZN musí byť schválené 3/5 väčšinou prítomných poslancov.

5. Zúčastnení členovia analyzovali RO č. 3 k rozpočtu obce 2020 podľa jednotlivých položiek rozpočtu.

* Plnenie rozpočtu príjmov obce:
* Položka 1 41 223 001 4 odvoz haluzovín – odporúčame preveriť či obec prijala VZN, v zmysle ktorého vyberá tieto poplatky a tiež trhový poplatok, poplatok za kosenie a pod. služby občanom.
* Plnenie rozpočtu výdavkov obce:
* Položka č. 85 - 1 41 08 2 0 611 – tar.plat – KD – upozorňujeme na zvýšenie tejto položky počas roka 2020, ktoré bolo nasledovné:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | **V Ý D A V K Y** | **2018 sku** | **2019 sku** | **2020 sch** | **2020upr (RO 1+2)** | **2020 RO 3** | **2020 upr (RO 1+2+3)** | **2020sku** | **2021návr** |
| 172 | 1 41 08 2 0 611 | Tarif.platy | 13 326,63 | 12 885,88 | 12 000,00 | 12 000,00 | 3 890,00 | 15 890,00 | 14 539,47 | 16 000,00 |
| 173 | 1 41 08 2 0 612 001 | Osobný príplatok | 2 490,28 | 3 165,18 | 2 100,00 | 2 100,00 | 0,00 | 2 100,00 | 1 868,39 | 2 050,00 |

Od 1.1.2020 bolo 10% zvýšenie tarifného platu zamestnancov pracujúcich vo výkone práce vo verejnom záujme. Podľa informácií získaných od p. účtovníčky toto zvyšovanie nebolo zohľadnené v schválenom rozpočte na rok 2020, preto musela byť vykonaná úprava tejto položky.

Prepočtom však bolo zistené, že upravená položka by mala byť v sume:

12 885,88 \* 1,10 = 14.174,47 € pričom upravený rozpočet 2020 je až v sume 15.890,00 €.

* Položka č. 83 - 1 41 08 1 0 632 001 – energie TJ – navýšenie o 680 € - žiadame vysvetliť.
* Položka č. 99 - 1 41 08 4 0 642 006 – žiadame uviesť výhody členstva v Združení obci Palárikovo.
* Položka č. 100 - 1 41 10 9 0 642 014 – sociálna podpora – žiadame zdôvodniť nečerpanie tejto položky.
* Položka č. 105 – 107 – rekonštrukcia KD – žiadame predložiť Protokol o odovzdaní staveniska a tiež Harmonogram prác (Príloha č. 1 k Zmluve o dielo č. 196/2020). Ďalej upozorňujeme na čl. VII bod 7.2 Zmluvy o dielo č. 196/2020.

6. Vyjadrenie sa k návrhu rozpočtu na roky 2021 – 2023:

* rozpočet príjmov obce:
* Položka č. 20 - 1 41 133 013 – daň za komunálne odpady – zvýšenie na 24.000 € - súvisí s bodom č. 4, ktorý sa týka neschválenia Doplnku č. 3/2020 o poplatku za komunálne odpady a drobné stavebné odpady na území obce Rastislavice k VZN č. 10/2009 viď. vyššie.
* Položka č. 8 - 1 111 312 001 9 – strava ŠJ – odporúčame vyhodiť túto položku príjmov a zároveň aj položku výdavkov, nakoľko tieto sú v rozpočte ZŠ a MŠ.
* Položka č. 46 - 3 52 513 002 – úver KD v sume 15.000 € - žiadame zdôvodniť túto položku.
* rozpočet výdavkov obce:
* položky osobné príplatky – na všetkých strediskách – žiadame zdôvodniť prečo sa na niektorých strediskách, napr. OU zvýšili osobné príplatky?
* Položka č. 86 - 1 41 01 1 1 637 027 – Odmeny zamestnancov – dohody – plán v sume 8.500 € - žiadame zdôvodniť.
* Po prepočítaní rozpočtu 2021 a zistení skutočnosti, že návrh rozpočtu je schodkový v sume 7.871,78 € navrhujeme nasledovné opatrenia:

1. Neschváliť zvýšenie položiek „osobný príplatok“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | V Ý D A V K Y | 2018 sku | 2019 sku | 2020 sch | 2020 upr (RO 1+2+3) | 2020sku | 2021návr |
| 39 | 1 41 01 1 1 612 001 | Osobný príplatok | 10 229,64 | 12 290,74 | 15 000,00 | 14 000,00 | 12 688,19 | 16 000,00 |
| 136 | 1 41 06 3 0 612 001 | Osobný príplatok | 2 137,56 | 2 598,13 | 1 800,00 | 2 130,00 | 1 957,29 | 2 150,00 |
| 173 | 1 41 08 2 0 612 001 | Osobný príplatok | 2 490,28 | 3 165,18 | 2 100,00 | 2 100,00 | 1 868,39 | 2 050,00 |
|  |  |  |  |  |  | 18 230,00 |  | 20 200,00 |

Toto by malo za následok ušetrenie čiastky 1.970,00 €

1. Zníženie platu starostu o 20% - čo by malo za následok úsporu v sume 6.222,13 € - vzhľadom na to odporúčame obecnému zastupiteľstvu zaradiť do programu bod „Prerokovanie platu starostu“.

7. Ďalšie odporúčania:

* Odporúčame poslancom obecného zastupiteľstva vyžiadať si Organizačný poriadok obecného úradu.
* Žiadame kontrolórku obce aby dodržiavala ustanovenia § 18f zákona č. 369/1990 o obecnom zriadení, v zmysle ktorého hlavný kontrolór predkladá správu o výsledkoch kontroly priamo obecnému zastupiteľstvu na jeho najbližšom zasadnutí. V zmysle Komentára k zákonu č. 369/1990 o obecnom zriadení:

„d) Hlavný kontrolór predkladá správu o výsledkoch kontroly priamo obecnému zastupiteľstvu na jeho najbližšom zasadnutí. Zvýrazňuje sa osobitný vzťah hlavného kontrolóra k obecnému zastupiteľstvu. Kompletné správy z kontroly vrátane ich záverov predkladá hlavný kontrolór priamo zastupiteľstvu bez toho, aby tieto mohli byť modifikované, resp. rozdielne interpretované, napr. zo strany starostu obce. V praxi dochádza k častému nerešpektovaniu tejto zákonnej povinnosti hlavnými kontrolórmi obce s rôznymi modifikáciami časových intervalov, napr. predkladanie súhrnných správ o výsledkoch kontrol raz štvrťročne, raz polročne a pod. Takýmto postupom však hlavný kontrolór obce porušuje svoje povinnosti pri výkone funkcie. Ak hlavný kontrolór obce vykonal kontrolu, t.j. v súlade s procesnoprávnymi predpismi ju ukončil, musí iniciovať, aby bolo ako bod nasledujúceho rokovania obecného zastupiteľstva zaradené predloženie správy hlavného kontrolóra obce o výsledkoch kontroly vykonanej od posledného zasadnutia obecného zastupiteľstva. V prípade, že za obdobie medzi zasadnutiami obecného zastupiteľstva vykonal hlavný kontrolór obce viac kontrol (čo je v praxi miest a väčších obcí obvyklé), predkladá buď správu o výsledkoch všetkých kontrol, ktoré vykonal za toto obdobie, alebo viaceré správy o výsledku kontrol v závislosti od programu rokovania obecného zastupiteľstva. Je na rozhodnutí hlavného kontrolóra obce, akú formu spracovania správy zvolí. Rozhodnutie o tom, aký bude obsah a rozsah správy, je na hlavnom kontrolórovi obce. Zo zákona o finančnej kontrole a vnútornom audite vyplýva hlavnému kontrolórovi obce povinnosť vypracovať o kontrolných zisteniach následnej finančnej kontroly správu o výsledkoch následnej finančnej kontroly, ktorá má zákonom predpísaný obsah. Forma a obsah správy o výsledkoch kontroly, ktorú je hlavný kontrolór obce povinný predkladať obecnému zastupiteľstvu, však nie sú viazané ustanoveniami zákona o finančnej kontrole a vnútornom audite a je na samotnom hlavnom kontrolórovi, či použije štruktúru správy z následnej finančnej kontroly zostavenú podľa zákona o finančnej kontrole a vnútornom audite alebo napíše novú správu, v ktorej bude informovať, kde bola kontrola vykonaná, o predmete a účele kontroly, kontrolných zisteniach a pod., tzv. informačnú správu. Povinnosťou hlavného kontrolóra obce je vždy rešpektovať pri obsahu správ o výsledku kontrol pre obecné zastupiteľstvo skutočnosť verejnosti zasadnutia obecného zastupiteľstva, t.j. že tieto správy musia byť vypracované so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo a pod. Hoci poslanci obecného zastupiteľstva na základe zvolenia do funkcie majú podľa osobitných predpisov postavenie oprávnených osôb na prístup k takýmto údajom v súvislosti s výkonom svojej funkcie, obec však nemôže umožniť prístup k osobitne chráneným údajom iným osobám, ktoré sa zúčastnia zasadnutia obecného zastupiteľstva alebo ktoré by sa s nimi mohli oboznámiť zo zverejnenej zápisnice z verejného zasadnutia obecného zastupiteľstva. Je preto vhodné, aby bol postup predkladania správ o výsledkoch kontrol obecnému zastupiteľstvu bližšie upravený v pravidlách vykonávania kontrolnej činnosti obce. Hoci formu a obsah správy o výsledkoch kontroly, ktorú je hlavný kontrolór obce povinný predkladať obecnému zastupiteľstvu, zákon o obecnom zriadení nepredpisuje, nemožno túto správu v žiadnom prípade stotožniť so správou z následnej finančnej kontroly podľa zákona o finančnej kontrole a vnútornom audite - v nej sú uvedené totiž všetky mená, osobné údaje, či utajované skutočnosti a pod. To znamená, že hlavný kontrolór obce nepredkladá obecnému zastupiteľstvu priamo správy vypracované podľa osobitných procesnoprávnych predpisov.

e) Hlavný kontrolór predkladá obecnému zastupiteľstvu najmenej raz ročne správu o kontrolnej činnosti, a to do 60 dní po uplynutí kalendárneho roku. Správu o kontrolnej činnosti predkladá hlavný kontrolór obecnému zastupiteľstvu vždy, keď to považuje za vhodné vzhľadom na výsledky jeho kontrolnej činnosti. Povinnosť podať minimálne jednu správu ročne za predchádzajúci kalendárny rok má však vždy do 60 dní od skončenia príslušného kalendárneho roka. Náležitosti a rozsah správy o kontrolnej činnosti zákon o obecnom zriadení rovnako nepredpisuje a ponecháva na zvážení vhodnosti hlavného kontrolóra obce. Samosprávna prax odporúča, aby táto správa o kontrolnej činnosti bola stručná, výstižná a aby len zdokumentovala kontrolnú činnosť hlavného kontrolóra obce v uplynulom roku, a to uvedením, aké kontroly boli vykonávané, v ktorých kontrolovaných subjektoch, aký bol predmet kontrol, počet kontrolných zistení, počet prijatých opatrení a či boli opatrenia splnené.“

V Rastislaviciach, dňa 28.12.2020

................................................................... ...................................................................

Peter Bednárik Ing. Nikoleta Pavelová